AksaraLLM/aksara-bahasa-daerah-v1 huggingface dataset:
Candi Sukuh inggih punika wewengkon candi Hindu sané manut ring administrasi ngranjing ring wewengkon Désa Berjo, Kecamatan Ngargoyoso, Kabupatén Karanganyar, Jawa Tengah. Candi puniki ketah kabaosang krana kawéntenan rupannyané sané nénten biasa, rupannyané mawentuk alat-alat kelamin manusa ring makudang-kudang pahan. Candi Sukuh sampun kausulang ka UNESCO mangdané kadadosang silih tunggil Situs Warisan Dunia mawit saking warsa 1995.

Lelintihan 
Situs Candi Sukuh kauningayang pinih pertama ring masa pamerintahan Britania Raya ring tanah Jawa warsa 1815 olih Johnson, Résidén Surakarta. Ring galahé punika Jonson kaicénin tugas olih Thomas Stanford Raffles, mangdané ngumpulang data-data sané kaanggén antuk nyurat bukunnyané The History of Java. Ring warsa 1842, Van der Vlis, silih tunggil arkéolog Belanda, nglaksanayang penelitian. Candi Sukuh kabecikang (pemugaran) pinih pertama ring warsa 1928.

Genah Candi 
Candi Sukuh magenah ring léréng kaki Gunung Lawu, tegehnyané inggih punika kirang langkung 1.186 méter  ring ajeng permukaan pasih. Genahnyané ring koordinat 07o37, 38’ 85’’ Lintang Selatan miwah 111o07,. 52’65’’ Bujur Barat. Candi puniki wénten ring Dukuh Sukuh, Désa Berjo, Kecamatan Ngargoyoso, Kabupatén Karanganyar, Jawa Tengah. Candi Sukuh dohnyanékirang langkung 20 kilométer saking Kota Karanganyar miwah 36 kilométer saking Surakarta.

Struktur Wangunan Candi 
Wangunan Candi Sukuh nyihnayang kesederhanaan majeng ring para anak sané rauh irika, kesan puniki malianan sareng makudang-kudang candi sané wénten taler ring Jawa Tengah makadi Candi Borobudur miwah Candi Prambanan. Wentuk wangunan Candi Sukuh masaih sareng tetamian budaya Maya ring Méksiko utawi tetamian budaya Inca ring Péru. Struktur puniki ngélingan para anak sané rauh sareng wentuk piramida ring Mesir. Ring warsa 1930 wénten arkéolog Belanda sané mawasta W.F. Stutterheim, dané ngabaosang indik tigang parindikan. Sané kapertama sang sané ngaryanin candi puniki nénten tukang batu, nénten taler mawit saking krama keraton, wiadin tukang kayu ring désa. Sané kaping kalih, candi puniki kakaryanin gegeson, nika mawinan candi puniki kirang rapi. Sané kaping tiga keadaan politik ring galahé punika nampek sareng keruntuhan Majapahit, nika mawinan nénten prasida ngaryanin candi sané ageng. Para anak sané rauh prasida ngranjing nglintasin pintu utama, salanturnyané ngranjing ring gapura sané ageng, tur prasida nyingakin wentuk arsitéktur khas sané wentuknyané akidik miring, tur ajengnyané mawentuk trapésium. Batu sané kaanggén ngaryanin Candi Sukuh inggih punika batu sané ngranjing ring soroh andesit, nika mawinan warnannyané akidik barak.

Relief sengkala ring kori

Pustaka 

Candi
Kalénder Saka inggih punika kalendér sané kaanggén olih krama hindu ring Nusa Bali miwah Nusa lombok. Malianan ring Kalénder pawukon sané madué 210 dina, kaléndér saka puniki malakar antuk sasih miwah madué dina kirang langkung pateh ring kalénder Grégorian. Penanggalan ring kalénder saka wantah penanggalan "konvensi". Penanggalan punika nénten ngangé penanggalan astronomis sekadi kalénder Hijriah nénten talér nganggé penanggalan aritmatis sekadi kalénder jawa nanging kirang langkung antara kakalih.

Kaléndér Saka sané akéh kaanggén inggih punika kalénder cetak sané kaploporin olih Ketut Bangbang Gedé Rawi. Dewasané mangkin akéh ipun kalénder saka sané katemuin ring piranti elektronik minakadi komputer miwah smartphone.

Wastan Sasih

Lami sasih 
Ring a wulan Chandra utawi a sasih wenter 30 dina, 15 dina sadurung purnama kawastanin penanggal utawi suklapaksa, 15 dina sadurung tilem kawastanin panglong utawi oanglong utawi  kresnapaksa. Ring kalénder cetak penanggal kasurat mawarna abang utawi barak saking penanggal 1 ngantos penanggal 15 ring dina purnama. Sakewanten panglong kasurat mawarna ireng utawi selem saking panglong 1 ngantos panglong 15 ring dina tilem.

Lami saih utawi wulan Chandra nénten patéh banding ring wulan surya. Lami sasih berfluktuasi tergantung ring doh bulan miwah gumi ring orbit elipsnyane. Riantuka punika lami warsa surya kirang langkung 11 dina lamian bandingang ring warsa chandra. Duaning punika senangken kirang langkung 3 warsa chandra kaengsubang sasih chandra asiki sané kawastanin sasih kabisat. Sasih kabisat puniki kantu rancu genahnyané ring kalénder saka Bali.

Rahinan miwah Piodalan 
Rahinan Hindu sané madasar ring penaggalan sasih inggih punika rahina Nyepi miwah Siwaratri. Rahina Nyepi kalaksayanang ring penanggal apisan Sasih Kadasa. Rahina Siwaratri kalaksayanang ring panglong ping 14 sasih Kapitu. Piodalan sané ngagge penaggal kalénder saka contonyané Bhatara Turun Kabeh, ring Pura Penataran Agung Besakih Karangasem sané kalaksayanang  ring purnama sasih Kadasa miwah piodalan ring Pura Jagatnatha, Denpasar sané kalaksayanang ring Purnama sasih Jiyestha.

Pustaka
Satua I Durma inggih punika silih tunggil satua Bali.

Daging carita 
Ada tuturan satua anak muani madan I Rajapala makurenan ngajak dedari madan ken Sulasih. Ia ngelah pianak adiri adanina I Durma. Mara I Durma matuuh pitung oton, kalahina tekén méméné mawali ka swargan. Sawiréh keto, I Durma kapiara olih I Rajapala, kanti matuuh dasa tiban.

Gelisang satua, I Rajapala makinkin bakal nangun kerti ke alas gunung. Nuju sanja, I Rajapala ngaukin pianakné laut negak masila. I Rajapala ngusap-ngusap duur I Durmané sarwi ngomong,

“Duh cening Durma pianak bapa, tumbuh cening kaasih-asih pesan. Enu cerik cening suba katinggalin baan mémé. Buin mani masih bapa bakal ninggalin cening luas ka gunung alas nangun kerti. Jumah cening apang melah”.

Mara keto, jengis I Durma, yéh peningalané ngembeng-ngembeng. Bapané nglanturang mapitutur,

“Cening Durma awak enu cerik, patut cening seleg malajahang awak. Sabilang gaé patut plajahin, nyastra tusing dadi engsapang. Ditu di pasraman Jero Dukuh, cening mlajah sambilang ngayah”.

“Plajahin cening matingkah, ngomong muah mapineh. Tingkah, ngomong muah papineh ané rahayu plajahin. Sekenang pesan magarapan ditu di pasraman Jero Dukuhé. Prade ada anak kuma tresna, suka olas tekén cening, ento eda pesan engsapanga. Nanging yén ada anak ngawe jelé wiadin ngawé jengah tekén ukudan ceningé, sadida-sidaan eda walesa.

Minab Ida Sang Hyang Widhi tuara wikan nyisipang. Kéto masih eda cening ngadu daya lengit, ngekadaya nyengkalen anak. Jejerang papinehé ngulati ané melah. Ingetang satata ngaturang bakti ring Ida Sang Hyang Widhi, matrisandya tetepang. Nah, amonto bapa mituturin cening, dumadak Ida Sang Hyang Widhi Wasa sweca mapica karahayuan tekéning cening muah bapa”.

Kacarita jani, I Durma suba ngayah, malajah di pesraman Jero Dukuhé. Jero Dukuh kalintang lédang pikayunané, krana I Durma seleg pesan malajah tur énggal ngeresep. I Durma tusing milihin gaé, asing pituduh Jero Dukuhé kagarap kanti pragat. Sabilang peteng kaurukang masastra baan jero Dukuh. Baan selegné mlajah mamaca, dadi liu ia nawang satua, tutur muah agama. Sasubané I Durma menek truna, pepes ia kabencingah, dadi tama ia nangkil ring anaké agung di Wanakeling. Para punggawa, tandamantri pada uning, tur sayang tekén I Durma. Ditu laut I Durma kaanggén parekan di puri, kadadiang panyarikan sedehan agung puriné.

Dadiné, I Durma tusing kuangan pangan kinum muah satata mapanganggo bungah. Yadiapin keto tusing taén ia engsap manyama braya, satata inget tekén pitutur bapané muah ajah-ajahan Jero Dukuh. Kéto yén pikolih anaké jemet malajah tur anteng magarapan.

Pustaka 

Durma
Satua Kambing Takutin Macan inggih punika silih tunggil satua buron (Animal tales) ring satua Bali.

Daging carita 
Kacerita ada kambing madan Ni Mésaba ngajak Ni Wingsali. Ia luas ka alasé, ngalih amah-amahan ané nguda-nguda. Panakné Ni Wingsali masih bareng ka alasé. Tan kacerita di jalan, teked ajak dadua di alasé. ”Bih, demené Ni Mésaba ajak Ni Wingsali, nepukin amah-amahan ané nguda-nguda.

Sedeng itehe ngamah, Ni Wingsali makasiab nepukin buron tawah. Melaib Ni Wingsali di durin méméné, sambilanga matakon. ”Mémé..mémé..ade buron tawah, to to ya mémé..! ”ikuhné lantang, gubané aéng”, nyeh tiyang mémé..!

Masaut lantas Ni Mésaba, ”ento madan I Macan, nah kéné jani cening, entegang sebengé apang care anak sakti, anggon nayanin I Macan, ané malaksana corah”.

I Macan masih ngon nepukin Ni Mésaba ngajak pianakné Ni Wingsali. I Macan ngomong,

”Ih, buron apa saja iba bani mai ka alasé? kai ané kuasa di alasé ené”!.

Masaut Ni Mésaba, ”Ih iba macan. Iba mirib tusing nawang, uli awak kainé bisa pesu api. Di tanduk kainé Ida Sang Hyang Siwa ané malinggih. Kai kaliwat sakti, tusing buungan iba amah kai. Sambilanga Ni Mésaba ngéngkotang tandukné tur mekecos.

I Macan lantas malaib. tepukina tekén i Bojog. i Bojog matakon, "Beli, apa krana beli malaib?”

I Macan masaut, ”beli jejeh nepukin buron tawah. Awakné poléng tandukné lanying”.

Raris, seanturnyane, ”Ento sing je lénan tekén I Kambing. Tiang mamusuh tekén ia. Jalan jani malipetan bareng-bareng alih!”.

Masaut I Macan, ”béh, yén beli kema tusing buungan beli mati. Cai gancang menék punyan kayu, élah makecos”.

I Bojog buin ngomong, ”yén beli sangsaya, jalan tegul bangkiangé. Kantétang ikuhé”.

Munyin i Bojogé lantas guguna tekén I Macan. Ditu pada ngilitang ikuh, pada negul bangkiang.

Kacrita jani suba neked di arepan Ni Mésaba. Ni Mésaba masebeng égar tur mamunyi,

”Uh, Cai Bojog teka. Dugas cainé kalah matoh-tohan, cai majanji nyerahang macan patpat. Ané jani cai mara ngaba aukud. Nah kanggoang embok masih sedeng melaha embok ngidamang bé macan". Mara kéto munyiné Ni Mésaba, I Macan kaliwat jejeh.

”Béh, i déwék bayahange utang tékén i Bojog,” kéto kenehné.

Ditu lantas ia jeg malaib patipurug. I Bojog bragedéga. Ulian keliwat jejehné I Macan, lantas maka dadua ulung di jurangé tepén batu. Pamuputné mati I Macan ajak I Bojog. Nah kéto tuah, amun apa ja wanéné wiadin kerengné, yéning belog sinah lakar nepukin sengkala buka I Macan.

Pustaka

Pranala jaba 
 Youtube Satua Bali

Kambing Takutin Macan
Satua I Belog (aksara Bali: ᬇᬩᭂᬮᭀᬕ᭄) inggih punika silih tunggil satua Bali. Lontar indik satua puniki tasih wénten ring UPT Pusat Kajian Koleksi Lontar Universitas Udayana ring kropak nomor 458 Rt. 685.

Daging carita

Pustaka 

Belog
Satua I Tuma tekén I Titih inggih punika silih tunggil satua Bali.

Daging carita 
Kacarita ada tuma, nongos di lepitan tilam anake agung. Ditu ia kapepekan amah, maan ngisep rah anake agung, kanti mokoh. Nanging I Titih nongos di selagan dingding anake agung. Dening ia ngiwasin I Tuma mokoh, lantas ia kema ngalih I Tuma. Satekede ditu, I Titih matedoh ngomong,

"Inggih jero gedé, angob pisan titiang, ngantenang jeroné wibuh. Sinah jeroné kapepekan ajeng-ajengan. Nanging titiang setata kakirangan amah, kantos titiang berag sapuniki. Yan wantah jeroné lédang, titiang sareng iriki. Mangda titiang dados sisian jerone. Titiang pacang ngiring sapituduh jerone."

Masaut I Tuma,

“Ih Titih, lamun suba pituwi saja buka omong caine, bapa nyak ngajak cai dini. Kewala ené ingetang pitutur bapane. Eda pesan cai ngulurin lobhan keneh caine. Anake ané lobha, tusing buungan lakar nepukin sengkala. Lenan tekén ento, tusing pesan dadi iri hati, kerana doyan liu ngelah musuh. Apang cai bisa malajahang kadharman.” Kéto pamunyinné I Tuma tekén I Titih.

Jani suba ia makakasihan. I Titih lega pesan kenehné dadi sisian I Tuma. Sedek dina anu, ida anake agung merem-mereman. Saget I Titih lakar ngutgut. Ngomong I Tuma,

”Ih Tittih,eda malu ngutgut ida anake agung. Kerana ida tonden sirep.” 

Nanging I Titih bengkung, tusing dadi orahin, lantas ia sahasa ngutgut ida anake agung. Ida anake agung tengkejut lantas matangi.

Ditu ida ngandikang parekanné ngeliin I Titih. Parekanné lantas ngeliin. Mara kebitanga di batan tilame, tepukina I Titih lua muani, lantas matianga. Buin alih-alihina, tepukina I Tuma di lepitan kasure. Ditu lantas matianga. Pamragat mati I Tuma ajaka I Titih. Kéto katuturan anake ané lobha, tusing bisa ngeret indria, tan urungan lakar nepukin sengkala.

Pustaka 

Tuma tekén Titih
Satua Ni Bawang miwah Ni Kesuna (aksara Bali: ᬦᬶᬩᬯᬗ᭄ᬮᬦ᭄ᬦᬶᬓᭂᬲᬸᬦ) utawi I Bawang I Kesuna (aksara Bali: ᬇ​ᬩᬯᬂ​ᬇᬓᭂᬲᬸᬦ) inggih punika silih tunggil satua Bali. Lontar satua puniki tasih wénten ring UPT Pusat Kajian Koleksi Lontar Universitas Udayana Kropak nomor 460 Rt. 687.

Daging carita

Versi 1

Versi 2 
Satua punika kaambil saking cakepan Kembang Rampe Kasusastraan Bali Purwa (Jilid I)

Pustaka 

Bawang miwah Kesuna
Satua Lutung tekén Kekua memaling Isén inggih punika silih tunggil satua Bali.

Daging carita 
Kacerita ada I Lutung masawitra ajak I Kekua. Sedek dina anu I Lutung mamaling isen di tegal dukuh Kantrungan ngajak I Kekua. Sedeng iteha ngokoh Isen, saget teka dané Dukuh Kantrungan. I Lutung encol makecos ka punya kayuné, sambilanga magending pupuh durma.

“Jero Dukuh puniki jua pirengan,
I Kekua ia manyingid,
Di batan tengkulak,
I Lutung ia bubuan,
Menek di kayu ia manyingid,
Ih dukuh Kantrungan,
Nyen alih jero jani”

Dukuh Kantrungan ngénggalang ngungkab tengkulak. Bakatanga I Kekua, ia kijap-kijap, laut abane mulih. Teked jumah dané dukuh ngaukin pianaknyane Luh Ayu Kantrungan, tur tundene ngae basa, sawiréh lakar nampah I Kekua, anggon lawar. I Kekua celepanga ka krangkénge, tur encol ngaliang kulit bantal tekén kulit biu kuning, manut pangidih I Kekua ring dané Jero Dukuh.

Tan panaen saget teka I Lutung nelokin I Kekua sambilanga kedek ingkel-ingkel, sambilana ngraos,

“Kaden wake iba suba bangka?”

I Kekua masut,

“Uduh iba Lutung pelih pisan tetenger ibane, wireh dinane mani wake lakar keantenang ngajak Luh Ayu Kantrungan, tur wake dini maura baan amah-amahan. Ento iwasin Luh Ayu sedek ngaenang wake boreh”.

I Lutung matolihan sambilanga ngetel paosne nepukin buka apa ane orahanga baan I Kekua, sarwi ngraos,

“Duh Kekua tutugang legan ibane tekéning wake, wake ja nyilurin iba nongos di krangkénge”.

Masaut I Kekua,

“Nah dong énggalang je bukaang jelana krangkénge!” 

Disubane mabukaang krangkénge encol I Lutung macelep ka krangkénge. I Kekua nyelihsih pesu lantas ngancing krangkénge.

Kacrita Ni Ayu Kantrungan tengkejut, rikale maekin krangkénge lakar nyemak I Kekua, tepukine ada Lutung di tengah krangkénge. Lantas nyeritin reramane,

“Bapa, wénten bojog ring krangkénge”, keto raos Ni Ayu.

Jero Dukuh Kantrungan ngénggalang ke krangkénge,

“Bah sedeng melaha, ada Lutung mokoh lung pesan anggon olah-olahan”. Kéto pangandikan dané jero Dukuh.

I Lutung nimbal nyawis,

“Inggih jero Dukuh, mangdané uning yéning ngolah ulam Lutung mangda nenten pahit kadi kantawali, sampunang bacin tiange medal. Mangdané titiang padem, tur olahan titiange rasané becik, puniki muncuk ikuh titiange bebed antuk gilingan kapas miwah duk, usan kenten tunjel ikuh titiange”.

Gelisang satua, encol dané Jero Dukuh Kantrungan medbed ikuh I Lutung, saha kaenjutin. Suba gedé apine I Lutung ngencolang makecos ka raab umah jero dukuhe. Makwewengan Jero Dukuh ngotonang umah denene puun. Kéto upah awak belog, ngugu munyi manis, tuara nawang ejite kabandilin. Napi munyi patut pinehin malu, eda iju malaksana satonden melah baan ngaresepang, apang tusing gangsaran tindak kuangan daya.

Pustaka 

Lutung tekén Kekua memaling Isén
Satua Anak Ririh (aksara Bali: ᬅᬦᬓ᭄ᬭᬶᬭᬶᬄ) inggih punika silih tunggil satua Bali. Satua puniki kakaryanin olih Mas Nitisastro kirang langkung warsa 1925 sané kasurat ring "Warna Sari", Batjaan Hoeroef Belanda.

Daging satua 
Pan Karsa ajaka pianakné muani nanggap upah ngaé sémér di sisin rurungé gedé. Uli semeng maka sanja ia ajaka dadua tusing marérén magaé, sajawaning di nuju madaarné. Kenehné apang gegaéné énggal pragat, tur lantas nampi upahné. Telung dina ia magaé tan parérénan, séméré suba dalem, ngantiang pragat. Kendelné tara bakat ban nuturang. Buin awai magaé, pedas ia bakal nampi upah liu.

Tan critanan mani semeng, séméré lakar katampiang tekén ané mupahang. Petengné sagét ujan bales pesan madulurang angin. Apeteng Pan Karsa tusing bisa pules ngenehang gegaéné. Takut séméré bek kaurugin tanah. Maniné nu ruput ia ajaka pianakné nelokin séméré, sambilang ngaba tambah. Saja lantas séméré bek aji tanah. Pianakné sedih mapangenan. Pan Karsa masih mapangenan. Makelo ia bengong, mangenang kalacuran déwékné. Nangingké ia ngalih daya, apanga gegaéné aluhan. Lantas ia ngomong tekén pianakné.

“Ih cening, de cai kéweh, buin akejep dong ilang tanahé ané ngurugin séméré né.”

Ditu lantas Pan Karsa ngantungan baju muah capilné ditongosé ngantungan buka ané suba-suba. Pianakné masih nuutang tingkah bapané. Buiné tambahé ané besikan bantangné tancebanga ka tanahé ané ngurugin séméré, muah ané lénan pejaga di sisin séméré, suud keto lantas kalahina mengkeb.

Kacrita anaké sané mentas ditu pada ngon, ningalin baju muah capil magantung paek séméré, tur ané ngelahang tuara ada. Apa buin mara ajinanga ada tambah ditu. Alihina tusing ada, kauk-kaukina tara ada masaut. Sayan makelo sayan liu anaké pada kema tur pada ngenehang, anaké ané ngaé séméré kaurugan baan tanah ditu. Lantas sahasa nyemak tambah, pada numbegin séméré ento. Tanahné kagediang. Baan liu anaké magaé, buina tanah nu gebuh, dadiannya tuara makelo séméré ento suba kedas buka ibiné. Ditu Pan Karta malaib-laib tur ngomong,

“Inggih jeroné sareng sami, tiang nunas pisan ring pitulung jeroné sané paicaang ring tiang.”

Pustaka 

Anak Ririh
Satua Nang Cubling (aksara Bali: ᬦᬗᬩ᭄ᬮᬶᬂ) inggih punika silih tunggil satua Bali.

Daging carita 
Kacrita di désa anu ada anak mapungkusan madan Nang Cubling. Sedek dina ia masangin bojog di tukade, lantas ada bojog gedé teka tur matakon,

“Nang Cubling, basang apa ento kaumbah?”

Nang Cubling masaut, “Basang I Lut.”

I Bojog tusing buin matakon, nglantas magedi. Buin kesepne buin ada bojog gedé teka, masih ia matakon,

“Nang Cubling basang apa ento kaumbah?”

Nang Cubling masaut, “Basang I Lut.”

I Bojog lantas magedi. Liu bojoge teka matakon, nanging pasaut Nang Cublinge patuh dogen.

Critayang jani ada bojog cenik matakon,

“Nang Cubling, basang apa ento kaumbah?”

Nang Cubling masaut, “Basang I Lut.”

I Bojog buin nyekenang, “I Lut ento celeng?”

Nang Cubling nyautin, “Tusing I Lut ento, I Lut, I Lut, I Lut... tung.”

I Bojog buin nakonang, “Apa, kerasang te!”

Nang Cubling nyautin, “I Lut, I Lut, I Lut, I Lutung!”

Mara I Bojog ningeh munyin Nang Cublinge ngorahang I Lutung, lantas ia malaib morahan tekén timpalne. Tusing makelo liu bojoge teka, lakar ngrejek Nang Cubling. Lantas malaib Nang Cubling tur morahan tekén kurenanne. Nang Cubling lantas katunden marurub baan kasa. Buin kejepne teka bojog ajaka liu pesan, dapetanga Men Cubling ngeling.

Bojoge lantas matakon, “Ih Men Cubling, nguda ngeling?”

Men Cubling masaut, “Kurenan icange ia mati.”

I Bojog masaut, “Ento apa ya di balene?”

I Bojog makejang kemo, tur ngungkab rurub Nang Cublinge, dapetanga Nang Cubling nylempang, tusing makrisik-krisikan. Makejang bojoge ngaden Nang Cubling saja mati. Men Cubling lantas ngomong, “Ih Bojog makejang, tulungin ja icang ngae bangbang ane gedé tur dalem, lakar tongos nanem bangkene Nang Cubling!” lantas bojoge makejang ngae bangbang gedé tur dalem. Sedek bojoge ngeduk bangbange, lantas Nang Cubling bangun nyemak bedeg anggona nekepin bangbange. Men Cubling ngénggalang nyemak yeh anget, anggona nyiam bojoge. Dadi bojoge makejang mati, lantas bangbange kaurugin.

Pustaka 

Nang Cubling
Satua Lutung tekén Kekua inggih punika silih tunggil satua Bali sané sampun kasub ring Bali.

Daging carita 
Ada tuturan satua I Lutung tekén I Kekua. I Lutung sedek masayuban di betén kayuné, saget dingeha I Kekua nyesel iba, kené munyiné,

”Beh, kené lacuré, masan ujan-ujan keweh pesan ngalih amah, yen makelo kené, sing buungan deweké lakar mati”.

Mara ningeh munyi keto I Lutung maekin tongosé ento. Saget tepukina I Kekua berag akig, sajan mirib tuna amah.
Lantas I Lutung ngomong nimbal,

“Ih Kekua, suud monto maselselan. Né awaké nepukin tongos melah ditu dauh tukad cengcengé ada pondok, ento pondok I Kaki Perodong. Disisin abiané bek ada punyan biu. Abulan ané suba liwat awaké maan liwat ditu. Buiné liu wayah-wayah, mirib jani suba pada nasak”.

Beh, prejani ilang sedukné I Kekua, mara ningeh orta keto. Demen kenehné lakar ngamah biu nasak, laut ia masaut énggal,

”Aduh Sang Lutung, yen keto apa kaden melahné, nanging kenken kema, sawiréh pondoké ento joh, tukad cengcengé linggah, buina keweh pesan ngliwat”.

Mara keto munyiné I Kekua, lantas I Lutung masaut,

”Beh, belog iba Kekua! Cai kaden dueg nglangi, yen tuah cai sakti, jalan kema sibarengan. Gandong awaké ngliwatin tukad, suba neked ditu, awaké menek punyan biu, cai ngantosang betén di bongkolné. Yen maan biu tetelu, cai abesik awaké dadua”.

Gelisang satua énggal, majalan koné ajaka dadua ngliwatin tukad cengcengé, I Lutung magandong ditundun I Kekuané. Ngesir pejalané I Kekua nut yeh, wireh ia dueg nglangi. I Lutung sambilanga kejengat-kejengit negak ditundun I Kekuané. Enggal koné nganteg disisin tukadé, lantas bareng majalan, tur saget ngenah ada pondok. Pondoké ento gelah I Kaki Perodong ditu lantas I Lutung tolah-tolih ngiwasang I Kaki Perodong. Kekaden I Lutung pondoké suung, ngénggalang ia menek punyan biu ané sedeng mabuah nasak. I Kekua ngantosang di bongkol punyan biuné.

Gelisang satua I Lutung ngempok biu masané nasa duang bulih, tur peluta amaha maka dadua. I kekua baanga kulitné dogen. Makelo-kelo I Kekua gedég sawiréh I Lutung tusing satunit tekén janji. Jeg ia pragat maan kulit biuné dogen. Sedeng iteha I Lutung ngamah biu, lantas teka I Kaki Perodong ngaba tumbak lanying tur ngomong,

”Bah, né I Lutung ngamah biuné, jani lakar matiang!”.

I Kekua mengkeb di betén punyan biuné, Kaki Perodong majalan adeng-adeng ngintip I Lutung. I Lutung kaliwat demen kenehné ngamah biu nasak, tusing tau tekén ketekan baya, iteh ngamah biu nasak di punya. Sedeng iteha I Lutung ngamah biu lantas katumbak baan I Kaki Perodong beneng lambungné. I Lutung maglebug ulung ka tanahé lantas mati. Bangkén I Lutung tadtadé kapondoké ban I Kaki Perodong. Kéto suba upah anaké demen mamaling tur demen nguluk-nguluk timpal.

Pustaka 

Lutung tekén Kekua
Satua I Lasan (aksara Bali: ᬇᬮᬲᬦ᭄) inggih punika silih tunggil satua Bali.

Daging carita 
Dugase i malu kacerita di guminé konden ade jelema, mara ade taro tekéning buron dogen. Gelising satua kacerita Ida Betara Indra tedun ka marcapada sekancan beburoné uli ané cenik nganti ané gedé makejang mepunduh dadi abesik lakar madingehang napi pacang kawedar olih Betara Indra. Suba jangkep beburoné teka. Betara Indra lantas mangandika.

“Cai buron ajak mekejang, buin kesep di guminé ené lakar ade jelema, ento pikardin Ida sané jati luih tur pradnyan. Dini di guminé lakar idup bareng-bareng. jelema ento keliwat dueg, apang cai ajak mekejang tusing kalah baan i jelema jani gelah pacang maicanin cai ajak mekejang kesaktian pada abedik. Sakewala ingetang, yen dadi baan eda cai anggona tidong-tidong kesaktian cainé ento!”

Ningeh keto makuug buroné pada girang. Betara indra lantas nibakang tirta ka sekancan baburone. jani makejang buroné sakti. Saih I Gajah, I Macan, I kebo, tur buroné ané gedé-gedé makejang ngelah bayu gedé. Saih I Lelipi, lipan, celedu tur ané lenan mekejanng ngelah upas. Makejang buroné ngelah kesaktian ané malenan. usan keto Betara Indra raris mewali ke swargan, tur para buroné pada mulih ngalih alasné padidi-padidi.

kacerita dugas ento ada masih buron ané sing teka ke parumane. Ia madan I Lasan. Mula I Lasan buron lengit pesan, tuara taen rungu tekén timpal setata ngenehang ibané pedidi. kacerita di guminé suba ade jeleme. dugas ento ada koné jelema celapat-celapat di tengah alase. jelemané ento nepukin I Lelipi diduur batune, ngénggalang koné jelemané ento melaib. Saget jeto nengok koné I lelasan.

“Mihh… Dewa ratu!!! Cai Lipi nguda cai tusing melaib. icang mara takut pesan ningalin buroné gedé ento, jeg soleh pesan gobane!”

Mesaut I lelipi, ”ento tidong buron, ento jelema adané. saewala icang tusing takut, karana icang ngelah upas!”

“Uli dija cai maan upas?”

I Lelipi lantas nyeritayang unduk paruman buroné marep Betara Indra. I lasan nyesel tusing teka diparumane. Suba keto mulih koné I Lasan. Tengah jalan saget ada jelema mentas, ngrepak i lasan melaib pati kaplug jejeh atiné tur takut tusing bisa melanin dewek kerana ia tuara ngelah kesaktian. Ento mekrana lelasané yen nepuk jelema pakresek melaib rengas tur takut. Kéto upah i lasan, buron males ngenehang iba pedidi. Idupné setata takut tur tusing melah pejalane.

Pustaka 

Lasan
Satua I Kedis Gelatik inggih punika silih tunggil satua Bali.

Daging carita 
Adé tuturan satua kedis gelatik ajaké nyama nyamané ané ngelah sebun di garasi. Dina anu, memé bapé i kedis gelatik makeber ngalain sebunné ngalih amahan bangé ken panak panak né, jek kakaina panak panakné ento pedidian. Buin kejepné Bapa Gelatik mebalik kesebunné.

“Adé apé ne?” petakon Bapa Gelatik, “nyen ané nyakitin cai cening? adi masemu takut keto!”

“Imi, Bapa,” panakné masaut, “ada raksasa gedé tur jelé mara teka ngenahné galak muah aeng, ye ningalin sebunné ené nganggon matané ané gedé. Tiang takut gati!”

“Sajan?” Bapa Gelatik metakon buin, “Kija lakuna magedi ye?”

“Anu … kemu jé asané pa!” panak-pamak gelatik mesaut.

“Nah antosan dini!” pituduh Bapa Gelatik, “lakar uber bapé ye, dé getap nah cening, lakar cak cak bapé ye.”

Disubané neked di pengkolan ané katuju, sujatiné ditu adé singa ané sedek majalan.

Sakewala i Bapa Gelatik sing takut. Iyé mekeber tur enceg di tundun né i singa lantas majeritan. “Anak ngujang cai maré teka ké sebun cangé?” petakon i Bapa Gelatik, “Ngujan cai ngaru ngaruin panak-panak cange?” I singa sing ngerunguang lantas buin majalan.

Ento makada i Bapa Gelatik buin gedég tur ngerasang majeritan. “Anak cai sing ada urusan ditu nawang! yen buin tawang cang ci kemu,” betné, “nah tingalin dogen nyanan buin yang nak sujatiné sing bekité ngetoang,” ye buin mamunyi tur menekang batisné abesik, “yang lakar ngelungan tundun cainé aji batis yangé.”

Suud ento i Bapa Gelatik buin mewali ké sebunné.

“Nah subé peragat cening,” buin yé mamunyi, “Bapa subé nyakcak raksasané ento. Sing bani apa yé buin mai.”

Pustaka 

Kedis Gelatik
Mauro Ezequiel Lombardo (), inggih punika pagending Argentina sané ketah kabaos Duki.

Pustaka
Satua Sang Nandaka muah Prabu Singa Kapisuna (aksara Bali: ᬲᬂᬦᬦ᭄ᬤᬓᬫᬸᬯᬄᬧ᭄ᬭᬩᬸᬲᬶᬗᬓᬧᬶᬲᬸᬦ) inggih punika silih tunggil satua Bali. Satua puniki silih tunggil satua tantri saking Ni Diah Tantri.

I Wayan Punduh (1923-2010) dados silih tunggil pelukis sané ngaripta lukisan indik satua puniki.

Daging satua 
Kacrita di alas Malawane ada kone lembu jagiran aukud, madan Sang Nandaka. Ane dadi rajan alase ditu Sang Prabu Singa. Panjaknyane sawatek asu alase. Pinaka pepatih madan Patih Sambada, I Nohan tekén I Tatit. Sang Nandaka muah prabu Singa, masawitra becik-becik. Sang Nandaka ngelarang kapanditan.

Sang Prabu Singa nyambran dina mlajahin tutur kadarman nginutin solah Sang Nandakane sadina-dina mamukti padang, suud mamati-mati, suud mamangsa daging. Dening keto keweh sawatek asune, krana tusing bisa neda padang, ambengan muah don-donan. Ditu lantas paum di batan kayu kalikukune.

I Tatit ngraos tekén I Patih Sambada, nerangang panjake pada kasengsaran, berag aking. Masaut Patih Sambada sada kenyem,

"Ih, ento cai pada makejang, yan kapineh baan I dewek, pasawitran Ida Prabu Singa tekén Sang Nandaka tusing adung. Krana bina paksa len kapti, artinne len soroh len tetujone. Jani dewek ngalih daya upaya apang Prabu Singa palas tekén Sang Nandaka." Mara keto lega pesan keneh asune makejang, lantas paumane maluaran.

Nemonin dewasa melah, I Sambamda nyilib nangkil ring Sang Nandaka, ane sedek masayuban di betén kayu bingine. I Sambada ngénggalang nyumbah lantas matur.

"Inggih Ratu Pranda mungguing kabecekin pasawitran I ratu ring Sang Prabu Singa nenten nyandang baosang. Sakewénten ampurayang pisan, sané mangking Sang Prabu Singa nyesel raga, antuk kadropon makanti ring I ratu. Ida wantah eling ring raga nilar sesanan ratun buron. Ida ngandika sapuniki, "jani awake tau tekén unduk I Lembu, tingkahne corah mapi-mapi sadu. Yadiapin I Lembu matanduk nyanyap, awakne gedé, sing keweh awake, ngalap kapatianne".

Kéto aturne I Sambada ngadu ada, lantas ia mapamit. Tan kacritayang di jalan, I Sambada suba tangkil tekén Sang Singa, nyumbah-nyumbah matur, "Inggih, Ratu Sri Mregapati, titiang nunas ampura! Titiang polih tangkil ring Sang Nandaka. Dané maosang dahat singsal pamargin cokor I Déwane. Sapunike pangandikan dané,

"Cai Sambada, bapa nuturin cai, buat jelen laksana singane. Tusing pesan ia ngelah idep kapiwelasan, kabatek baan lobanne kaliwat. Punika patut kayunin I Ratu, sampunang I Ratu tleman! Gelisang pegatang pasawitran I Ratune ring I Nandaka."

Sang Prabu Singa kipak-kipek sarwi mapineh-pineh, "tan paguna tresnan deweke tekén I Nandaka! Jani mula sewayan deweke masiat nglawan Nandaka".

Sang Prabu Singa lantas bangun, gegancangan majalan kairing baan I Sambada, I Nohan, I Tatit muah asune makejang, nuju tongos Sang Nandakane.

Sesubane neked di arepan Sang Nandakane. Sang Prabu Singa ngelur ngajengit, tumuli nyagrep baong Sang Nandakane, getihne muncrat. Sang Nandakane ngawales nyenggot, betén lambung Sang Prabu Singane. Pamuputne makadadua ngemasin, pada purusa di payudan.

Nah, tangarin pesan pisunane, krana pisunane manganan tekén pedang, sida nguugang pasawitran, kulawarga, banjar muah désa.

Pustaka 

Sang Nandaka muah Prabu Singa Kapisuna
Satua I Kelesih inggih punika silih tunggil satua Bali. Satua puniki rumasuk satua beburonan mawinan Kelesih utawi klesih inggih punika silih tunggil soroh beburon sane ring basa Indonésia inggih punika trenggiling.

Daging satua 
Ada koné tuturan satua di panegara Sunantara ada koné sang prabu kalintang kasub wibuhing bala jagaté. Ida madué asu asiki kawastanin I Blanguyang. Asuné ento melah pesan gobené tur andel kaanggén nyarengin ri tatkala maboros. Apa kranané Ida sang prabu andel ring asuné ento, tusing ja ada len sawiréh asuné ento ngelah kotaman yéning ia ngongkong kipek kaja grubug sekancan buroné kaja, yéning ia ngongkong kipek kauh grubug sekancan buroné kauh, keto masi kipek ané lenan.

Ento makrana aluh antuk Ida ngejuk buron ané suba kasakitin (grubug). Sawiréh sesai buka aketo dadi sangkep lantas buroné makejang, pinaka pamucuk pasangkepané ento tusingja ada len mula ia I Samong rajan buroné. Jani kacritan suba makelo buroné sangkep masi tusing nyidang pragat, sawiréh tusing ada bani bakal ngematiang I Blanguyang. Ento makrana rajan buroné I Samong mesuang sewamara. Kené pasewamarané ento, “Nyén ja nyidaang ngematiang ia I Blanguyang bakal adegang waké ratu dini di alasé, kasungkemin ajak makejang.”

Sawatek buroné makejang tusing ada bani ngisinin buka pamunyin sewarané ento. Kacrita ada koné Kelesih intil-intil tur matur tekén I Samong, “Ratu Sang Prabu tititang misadia ngamiletin sewamarané punika, sakewanten sida tan sida antuk titiang taler druweyang".

Masaut I Samong, “Nah yén keto ja raos ibané Kelesih yén tuara sida baan iba kai tusing bakal ngenkenan iba. Nah kema jani iba majalan.”

Gelisang satua teked I Kelesih sig purin Ida Sang Prabu sané nruweyang asu Blanguyang ento tur ngojog ka pawaregan. Ditu ia I Kelesih di nebé nyangkrut. Kacrita suba liwat sandikala Ida Sang Prabu jagi ngerayunang kairing antuk asuné I Blanguyang. Ri sedek Ida ngrayunang, tumuli I Kelesih dengak-dengok uli di selagan raab nebé, ento makrana I Blangyang kecas-kecos. Tuara Ida nyingakin napi-napi, suba jani keto malih Ida ngrayunang. Buin kejepné buin I Kelesih dengak-dengok ané ngeranayang nyangetang gedégné I Blanguyang, nglaut ia makecog tegeh bakat tregaha rayunan Ida Sang Prabu kanti piring muah rayunané makacakan. Duka Ida Sang Prabu raris ngambil klewang miwah sepega ia I Blanguyang pegat baongné lantas mati.

Disubané I Blanguyang mati wau Ida Sang Prabu eling ring raga kangen tekéning I Blanguyang mati. Raris Ida makayun-kayun tur macingakan majeng menek. Wenten kaasi I Kelesih di selagan nebé. Ngénggalang lantas I Kelesih malaib nuju sig I Samongé. Sapatinggal ia I Kelesih kacritanan jani kasungsutan kayun Ida Sang Prabu, sawiréh asuné padem.

Gelisan satua, nangkil ia I Kelesih tekén I Samong, sawiréh I Kelesih suba nyidaang ngematiang I Blanguyang jani pantes adegang ratu dini.

Ento makrana kayang jani yén ada anak gutgut lelipi wiadin gencer tledu wiadin buroné ané maupas raris kukun kelesih punika kanggén pangarad munahang upasé ané masuk ka dewek manusané.

Pustaka 

Kelesih
Samong utawi macan bali inggih punika wantah buron saking subspesies Panthera tigris sondaica, sané idup ring Nusa Bali, Indonésia. Buron samong sampun punah duk dasawarsa 1950an.

Sadurungné samong wantah subspesies sané kawastanin Panthera tigris balica, nanging ring warsa 2007 manut ring ilmu taksonomi karevisi tur subpesies punika kasikiang sareng macan sumatra miwah macan jawa dados subspesies Panthera tigris sondaica.

Pikolih saking analisis DNA mitokandria saking 23 sempel samong sané kapolih saking koleksi museum nyiriang samong punika idup ring Nusa sunda selantang aab glasial ungkur 11,000–12,000 warsa sané dumunan. Ring Bali samong sané pinih untat kabedil wantah ring Désa Sumber Kima, Buléléng. Populasi samong kaboros nganti punah miwah alas tongos idpné kaubah daod carik miwah tegalan.

Cecirén 
Samong wantah macan sané pinih alit kabandangin saking macan-macan ring Nusa Sunda. Ring abad ka-20, wantah 7 tulang miwah kulit samong sané wénten ring museum. Kulit samong muani kaukur dawanyané wantah 220 jantos 230 cm saking tendas jantos ikuh, sané lua dawanyané wantah 190 jantos 210 cm. Baat somong muani inggih punika 90 jantos 100 kg miwah samong lua  65 jantos 80 kg.

Kapunahan 

Ring abad ka-19 sawah sampun kakaryanin ring sajebag Bali. Ngaboros samong kajumuin sesampun Belanda nguasa ring bali. Duk masa penjajahan Belanda akeh jadma eropa sané maboros ring bali sané madué bedil. Samong kaboros ngagge jebag besi miwah madging umpan kambing utawi kidang raris kabedil saking genah sané nampek. Ring warsa 1941 Taman Nasional Bali Kawan kaadegang ring Buléléng, nanging punika sampun kasep nylametin samong saking kapunahan.

Makudang-kudang tulang miwah kulit samong kaawetang ring museum. The British Museum ring London madué koleksi sané pinih akeh, inggih punika kalih kulit miwah tiga tengkorak. Sané lianan minakadi Senckenberg Museum ring Frankfurt, Naturkunde Museum ring Stuttgart, Naturalis museum ring Leiden miwah museum zoologi ring Bogor, Indonésia, sané madrue somong sané pinih ungkur.

Budaya 
Samong wantah kasob ring satua miwah budaya Bali sekadi ring lukisan kamasan ring Puri Klungkung. Barong macan inggih punika soroh igel-igelan barong sané wentuknyané marupa samong.

Pustaka 

Buron
Blibis (Dendrocygna javanica) inggih punika inggih punika wantah spesies bébék sané idup ring Subbenoa India miwah Asia kelod-kangin. Blibis wantah paksi nokturnal sané ngalih amah-amahan ri kala wengi, miwah prasida kacingakin ngambang ring danu miwah sawah. Ia prasida matinggah ring carang taruné miwah masebun ring taru sané bolong.

Deskripsi 

Blibis punika mabulu soklat, miwah mabulu soklat tua ring jambul miwah kampidne. Cucuk miwah batisné mawarna kelau. Matané kaiterin olih bulu sané mawarna kuning. Blibis lumbrah makeber ngalompok, ia makeber alon alon nanging kepakan kampidné gelis sané ngaenag suara sekadi suara suir. Amah-amahan blibise punika marupa entik-entikan. Ritkala masa metaluh bliblis mrasidayang mataluh 6-12 wiji. Blbibis masebun ngagge padang ring sisin tukad utawi ring taru sané bolong. masan kawin bliblis inggih punika duk wulan Pébruari, Maret, Séptémber, November.

Distribusi miwah Genah Idup 

Blibis prasida katemuin ring sajbag lahan basah dataran rendah ring Subbenoa India lan Asia kelod-kangin. Spesies puniki taler katemuin ring nusa-nusa ring daerah punika sekadi ring Andaman, Nicobar and Maladewa. Blibis taler katemuin ring kota-kota sekadi ring kokalta miwah goa, utamanyané ring sasih dingin. Seantukan genah idup blibis puniki limbak kirang langkung 1 miwah 10 yuta km², populasi blibis relatif  rahayu inggih punika kalih yuta ngantos dwang dasa yuta diri. Blibis arang kaboros sawiréh dagingné ten jaen.

Pustaka 

Buron
Paksi
Satua I Lacur inggih punika silih tunggil satua Bali. Wit satua niki tasih nenten kauningin.

Daging carita 
Kacerita ring gumi Dahané ada koné anak cerik madan I Lacur. Ia mula anak kaliwat lacur pesan, nanging jemet megaé tur tusing taen jail tekén timpal. Ia nyak nulungin timpal ané kena baya tur sing taen nolak yen ada anak ané ngorin yé megae. Ia jemet pesan, né mawinan liu anaké ané olas miwah sayang tekén ia. Buiné ia duweg pesan, yen orin a cepok ia langsung bisa. Ento masih mawinan liu timpal-timpalné demen ngajakin ia mlali sawai-wai.

Sedek dina anu, ada koné layangan mémégat tur engsut di punya kayuné. I Lacur ajaké timpal-timpalné nguber layangané ento. Ditu I Klaleng, timpal I Lacuré ané taen mlegendahang I Lacur, menek ka punyan kayuné ento ngalih layangan. Tonden teked baduur, I Klaleng ulung. Ngaduh-ngaduh I Klaleng ngorang sakit. Mirib suba elung batisne. Ditu lantas I Lacur ngandong I Klaleng mulih ka umahne. Diapin jé I Klaleng taen mlegendahang dewekne, I Lacur nyak masih nulungin I Klaleng. Ditu Lantas I Klaleng nyuksemaang pesan parisolahné I Lacur.

Buin manine, I Lacur ka alasé ngalih don-donan lakar anggona jukut. Joh pesan ia nyeluksuk alasé ngalih don-donan. Sing kerasa suba makelo ia di tengah alase. Saget ia nepukin pondok melah pesan, pondoké ento kalintang asri. Meled kenehné I Lacur singgah ké pondoké ento. Mara ia tau ané nongos di pondoké ento Ki Dukuh Sakti. Kawastanin Ki Dukuh Sakti santuka dané wikan pesan ngubadin anak sakit tur masih duweg masastra. Ditu lantas I Lacur ajaka nongos di pondoké tur kaajahin maubad-ubadan tur masastra.

Makelo-kelo I Lacur nau pesan mondok di pondokné Ki Dukuh Sakti. Mula sangkaning panumaya, I Lacur énggal dadi midep nunas ajah tekén I Kaki Dukuh. Ia énggal nerima pelajahan ané kaajahin olih Ki Dukuh. Ento ulian I Lacur nak mula jemet tur rajin melajah. Tusing taen yé nungkas apa né kaajahin olih I Kaki Dukuh. Ento mawinan I Lacur énggal bisa ngubadin tur duweg masastra.

Disubané makelo mondok, saget ada orta Ida Raden Galuh Daha sungkan banget ring puri. Ditu lantas Dané Jero Dukuh mapica tamba tur ngandika apanga I Lacur ngaturang tambané ka puri tur nambanin Ida Raden Galuh. Laut mejalan I Lacur ka Puri Daha.

Gelisang cerita, sangkaning titah Hyang Widhi, dadi gelis Ida Raden Galuh kenak kadi jati mula. Makejang wong puriné lédang pisan. Pamuputné I Lacur kaicen paica marupa tanah carik, tegal muah umah pakarangan tur kaadegang dadi Manca Agung ring puri Daha. Sasukat ento I Lacur kagentosin adan madan I Subagia. Kéto suba upah anaké jemet tur rajin melajah. Sinah pungkuran bakal nemu bagia.

Pustaka 

Lacur
Satua I Lara inggih punika silih tunggil satua Bali.

Daging carita 
Ada koné anak cerik ubuh muani madan I Lara. Krana madan I Lara, baané ia kalaran pesan, uling cerik ubuh, kalaina mati ban mémé bapanne. Nyama sing ia ngelah, ia lekad padidiana. Uling cerik bena ngata-ngata awak, ngalihang awakné dedaaran saking rahayu. Bisa pesan ngulanin keneh anak, apin ngalap pitresnan pisagane, yadin nyama brayané di samping, di désa totonan, di kenehné apang pada lega, suka olas tekén ia, ngemang ngidih apa luir dedaaran ané asaksamaan. Ento krananné sapakon anak luih pisaga pada nyama brayané tekén ia, japin mapikolih prajani, japi tusing, sasida-sidaan baana nyalanin, krana di kenehné tan maren ngulati duriane, singnya ya enu pang makelo kuat idup, apang ada lakuna masubayan.

Kéto dogen abetné sai-sai ningkahang awak apan ia tau pesan tekén awakné lacur, suba buka adanné kalaran pesan, krana ia kaukina I Lara tekén pada timpalné di bebanjarané ditu. Maan dong kote!

Nah suba jani keto, I Lara kapah-kapah pesan nawang jumahne, pepesan ia di pisaga magarapan, dumulihné suba sanje dapetanga umahné suung, mapa peteng dingdeng, sepi litig, ludin sing madamar, kenken ja jeron dewané mungmung sajan. 'Nto nyen men, men sing ya gen mulih, legu tukung sing ada apa mentas, di natahne, luuné kadi bet, tekiné ngriung di natahe, tuara ja taen ada nyampatang. Umah makejang suba uug remeng berek, tuduh pacelempong. Adegané seng songgeng matrayuhan, sanggahné pada ulung patladtad, ada nyumprit, bebataranné makejang suba tumbuhin padang paku-paku, pada saling parobin. Ngelah ya meten abungkul suba berek, raabné suba telah, enu tulang-tulangné dogen makitan, nanging suba pada berek.

Nah keto liu pesan yan tuturang karusakanyanne. Apa buin paonne, suba kanti buu pesan uug maglaturan, bungut paoné umahin kulik-kulik, tuara taen mancung api, iwasin gebehné tuh dengkal, tusing misi yeh nyang asleetan, kadi rasa inem semut tusing ada. Di kenken oonan atiné teja jeg medem ya melingkuh, geris-geris yapules, tusing ya buin mangitungang apa, di kenkenné seger atiné satekedné jumah magrayapan ya nyemak sampat kakekelud nyampat mideh makedas-kedas, nyapuin bale pedem.

Pustaka 

Lara
Satua Lutung tekén Kambing inggih punika silih tunggil satua Bali.

Daging carita 
Critayang I Lutung malali-lali di sisin alasé tepukina I kambing sedek medem betén kayuné ngrembun. I Lutung munyiné manis nyapatin, "Yéh sedeng melaha I Kambing dini. Jalan mesekaa ngae abian kacang lindung. Manian apa ada pupunin!" 

I Kambing nyautin dabdab,

"Kenken baan nabdabang apang nyak manut paedumané? Mani puan apang eda ngranayang rebat matimpal".

I Lutung munyinne getar nyauitin,

"Kene ento kambing, saluir edon iba ane ngelahang, sekancan buah wake ane muponin. Asing ané lenyok tekén subaya apang tusing nepukin rahayu".

I Kambing manggutan sarwi ngomong, "Nah waké ané nyadia nginutin munyin ibané".

Suba pragat subayané ajak dadua, lantas ngawitin ngaé abian. I kambing ngedéng ténggala, I Lutung ngatehang uli duri. I Kambing tundune telah kapecutin, kanti balan-balan pajlantah, sasubané lanyah ajaka dadua seleg mamula kacang.

Critayang jani suba mentik melah kacangé, sabilang medon amaha baan I Kambing, "Bah yén kené undukné pocol makaronan ngajak I Kambing? Buin pidan kacangé lakar mabuah? Makejang doné liglig amah kambing".

Pustaka 

Lutung tekén Kambing
Rasé (Viverricula malaccensis) inggih punika wantah lubak. Beburon puniki malalar ring sajebag Asia kelod-kangin miwah asia delod. Buron puniki wantah satu-satunya angga marga Viverricula.

Ciri 
Rasé agengné sedeng, dawe tendas miwah awakné inggih punika 540–630 mm miwah dawe ikuhné 300–430 mm. Ikuh rasé mawarna poleng miwah wénten 6-9 bungkung sané mawarné selem miwah petak, naging tuktuk ikuné setata mawarné petak. Batisné bawak kirang langkung 85–100 mm. Abot rasé antara 2–4 kg.

Agihan 
Rasé malalar linggah minakadi ring India, Sri lanka, Myanmar, Thailand, Vietnam, Cina delod miwah tengah, Hong Kong, sebagian besar Laos, Kamboja, dan Aceh. Taler kauningang ring Nepal, Bhutan, Bangladesh, Semenanjung Malaya, Sumatra, Jawa dan Bali, nanging ten wénten kecek status kawéntenan rasé drika dewasené mangkin. Kawéntenan rasé ring  Singapura mangkin ten sinah. Rasé diintroduksi ke Madagaskar.

Ekologi miwah Parilaksana 
Rasé idup ring sekancan soroh alas minakadi alas gugur, alas gadang, alas tiing, padang rumput, miwah sisin tukad. Ia idung ring song-song tanah, ring sor watu, miwah ring betbetan. Rasé ngalih amah duk wengi utawi nokturnal, miwah majalan ring tanah utawi (terestrial). Rasé ngamah sekancan beburon alit minakadi bikul, paksi, lelipi, woh-wohan, akah, gumatat gumitit, miwah bangken beburon.  Diasapunapiné rasé taler ngamaling ubuh-ubuhan kramene. Rasé lua memanakan pat utawi limang ukud. Rasé mresidayang idup ngantos kutus utawi sia tiban.

Konservasi 
Rasé kaboros seantukan kaanggeh hama ternak, ia taler kaboros seantukan kaanggén lengis miik sané kawastanin dedes, jebat, atau kesturi. Yadian asapunika rasé nenten kelang sawiréh genah idupné beragam,  miwah ia nyidayang beradaptasi ring sawah miwah désa.

Pustaka 




Buron
Mamalia
Museum subak inggih punika silih tunggil museum sané wénten ring Bali. Museum Subak madaging informasi indik sistem irigasi utawi pengairan sawah tradisional Bali sané mawasta subak. Museum puniki wénten ring Kota Tabanan, Provinsi Bali. Museum Subak ngwedar indik sistem subak ring Bali sané madasar Tri Hita Karana. Tri Hita Karana inggih punika tatiga konsep sané prasida ngawinang bagia utawi kerta raharja ring sekala miwah niskala.

Sejarah 
Museum Subak kawangun olih I Gusti Ketut Kalér ring tanggal 17 Agustus 1975. Tatujon I Gusti Ketut Kalér ngwangun museum puniki mangda prasida nglestariang sistem Subak tur prasida dados silih tunggil warisan budaya bangsa Indonésiané, Sistem subak sampun wénten ring Bali ri tatkala masa Bali Kuno kirang langkung abad ka-11 tur ngantos mangkin krama Baliné tetep nganggén sistem subak puniki. Ring Oktober 1981, Museum Subak karesmiang olih Gubernur Bali, sané ri tatkala punika Prof. Ida Bagus Mantra. Koléksi museum puniki inggih punika alat-alat pertanian tradisional sané sasai kaanggén olih krama Baliné.

Bangunan 
Museum puniki kakepah dados kakalih inggih punika museum induk miwah komplek museum. Museum induk kakepah malih dados kakalih inggih punika gedung utama sané kaanggén pusat informasi miwah gedung pameran, ruang audio-visual, ruang malajah, perpustakaan, kantor, miwah miniatur sistem irigasi subak. Taler komplek museum sané marupa sawah-sawah sané nganggén sistem subak. Ring makakalih gedung punika, prasida kacingak alat-alat tradisional Bali tur proses pengolahan sawah saking awal ngantos puput.

Pustaka 

Museum Indonésia
Museum Bali
Museum
Museum T. B. Silalahi Center inggih punika silih tunggil museum sané wénten ring Sumatra Utara. Museum puniki marupa museum pararagan sané wénten ring Jl. Pagar Batu No. 88 (eks. Pabrik Aeroz), Désa Silalahi, Kecamatan Baligé, Kabupatén Toba Samosir, Provinsi Sumatra Utara.

Sejarah 
Museum T.B. Silalahi inggih punika yayasan nirlaba sané kawangun olih Letjen TNI (Purn) Dr. Tiopan Bernhard Silalahi (T.B. Silalahi). Yayasan puniki kawangun manut ring akta nomor 10 tanggal 7 Agustus 2006 miwah akta nomor 7 tanggal 8 Januari 2007. Tatujon museum puniki kawangun inggih punika nglestariang budaya Batak tur ngwangun karakter krama Batak. Museum puniki kawangun mangda prasida memotivasi bajang-bajangé nglestariang budaya Batak. Museum puniki madaging pengalaman T.B. Silalahi saking alit sané makarya ngangon kebo ngantos prasida dados Jenderal.

Koléksi 
Museum puniki marupa jejak langkah T.B. Silalahi sané kawastanin ruang motivasi. Museum puniki madaging koléksi pararagan saking T.B. Silalahi, makadi pakaian dinas, bintang jasa, tanda kehormatan. kendaraan pribadi dan dinas, senjata sané naenin kaanggén olih T.B. Silalahi, miwah kenang-kenang saking dura negara sané kaicénin ka Bapak T. B. Silalahi. Ring museum puniki wénten ruangan sané nyritayang sejarah hidup T.B. Silalahi tur perjalanan karirnyané. Tiosan punika, wénten benda pararagan sané marupa seragam miwah pangkat ri tatkala ring kemiliteran, ijazah, pakaian ri tatkala dados menteri, mobil dinas ri tatkala dados Menpan ring Kabinet Pembangunan VI, miwah sané tiosan.

Pustaka 

Museum Indonésia
Museum
Museum Le Mayeur inggih punika silih tunggil museum sané wénten ring Bali. Museum puniki wénten ring pasisi pantai Sanur, kelurahan Sanur, Kecamatan Denpasar Selatan, Kota Denpasar Bali. Sadurungnyané museum puniki marupa pondok sané kaanggén tempat tinggal olih sang sané madué tur kaanggén nglukis. Druwén museum puniki inggih punika Andrien Jean Le Mayeur De Merpres. Museum puniki madaging lukisan-lukisan druwén Le Mayeur tur mangkin kaanggén objek wisata.

Sejarah 
Wastan museum puniki kaambil saking wastan sang sané ngwangun inggih punika Andrien Jean Le Mayeur De Merpres, pelukis saking Belgia sané embas tanggal 9 Pebruari 1880 ring Ixelles, Brussel. Le Mayeur inggih punika pelukis sané keliling dura nagara tur neked ring Bali warsa 1932 nganggén kapal laut. Ring Dénpasar, Le Mayeur kacunduk sareng Ni Nyoman Pollok, pragina Legong sané embas ring 3 Maret 1917. Ring warsa 1933, Ni Nyoman Pollok kaanggén modél paméran lukisan ring Singapore. Ring warsa 1935, Le Mayeur marabian sareng Ni Nyoman Pollok nganggén upacara pawiwahan adat Bali.

Koléksi 
Museum puniki madaging 88 lukisan inggih punika 28 lukisan media kanvas, 25 lukisan hardboard, 22 lukisan bagor miwah wénten sané nganggén média triplék taler kertas. Téma lukisan Le Mayeur inggih punika anak luh Bali sané nénten nganggén kelambi tur Ni Pollok kanggén modél utamané. Tiosan punika, Le Mayeur seneng nglukis tema budaya miwah kelangwan alam Bali.

Tiosan madaging lukisan, ring museum puniki wénten benda-benda peninggalan Le Mayeur makadi meja maukir, lemari, tempat pasirepan, kasur lemari, keramik, jambangan bunga, togog, guci miwah buku-buku Le Mayeur. Ring dajan gedung museum puniki kawangun monumen marupa togog apasang suami istri Le Mayuer – Ni Pollok.

Pustaka

Pranala jaba 

Museum
Museum Bali
Museum Indonésia